गोदान दिल्ली , 25 आगस्ट : भारत सरकारनि गेलेमु बिफाननि मन्थ्रि किरेन रिजिजुआ समबारखालि जवाहरलाल नेहरु स्टेडियामआव दावबायहैयो आरो दावबायनाय समाव स्टेडियामनि लुफुंनाय खामानिनि बागै खौरां लायो । गेलेमु मन्थ्रिआ बुङोदि , इयुननि थाखाय थार गेलेनायखौ नायनो हास्थायदों आरो गेलेनायखौ जागायजेनफिन्नायनि फार्से सुबुंफोरा नेनानै दङ । कभिड - 19 नि जाहोनआव हादरआव गासै गेलेमुनि बादायलायनायफोरा थांनाय मार्चनि गेजेर समनिफ्रायनो बन्द जानानै दङ । बे सोलिफु आगस्ट दाननिफ्रायनो साइनि गोबां सेन्टारफोराव जेरै हकी , बक्सिं , एथलेटिक्स आरो गुबुन गेलेमुनि नेसनेल ट्रेइनिं केम्पआ जागायजेन्दों । मन्थ्रि रिजिजुआ स्टेडियामनि लुफुंनाय खामानिखौ नायगिदिनायनि गावनि मोनसे सावगारिखौ शेयार खालामनानै बुङोदि , गेलेगिरिफोरखौ फोथाराव गेलेहोफिन्नाय आरो गेलेनायखौ लाबोफिन्नो थांखि लानाया बेफोर गासैबो गोख्रों गाइडलाइन्सनि गेजेरजोंसो जागोन । मन्थ्रिआ बुंबावोदि , हादतआव सोलिबाय थानाय करना भाइरासनि थासारियावबो गेलेनायखौ लाबोफिन्नो थांखि लानाय आरो थियारि जानाया गेलेगिरिफोरनि मोजां खाबु होन्नानै फोरमायदों । 
गेलेनायखौ थाबैनो जागायजेन्नो थांखि लादों : मन्थ्रि रिजिजु